
PANEVĖŽIO APYLINKĖS TEISMAS
NUTARIM AS
2018 m. spalio 25 d.
Panevėžys
Panevėžio apylinkės teismo Panevėžio rūmų teisėja Rita Dirkė, rašytinio proceso tvarka išnagrinėjo Panevėžio apskrities vyriausiojo policijos komisariato Panevėžio miesto ir rajono policijos komisariato Nusikalstamų veikų registravimo skyriaus (toliau – Institucija) teikimą dėl viešųjų darbų pakeitimo bauda R. B., asmens kodas (duomenys neskelbtini)
Aprašomoji dalis
nustatė:
Panevėžio apylinkės teismo 2018 m. kovo 2 d. nutarimu administracinio nusižengimo byloje Nr. (duomenys neskelbtini) R. B. už Lietuvos Respublikos administracinių nusižengimų kodekso (toliau – ANK) 424 straipsnio 4 dalyje ir 427 straipsnio 1 dalyje numatytų nusižengimų padarymą paskirta subendrinta administracinė nuobauda – 1200 Eur (vieno tūkstančio dviejų šimtų eurų) bauda buvo pakeista 240 (dviem šimtais keturiasdešimt) valandų trukmės viešaisiais darbais, įpareigojant juos atlikti per šešių mėnesių terminą.
Institucija teikimu kreipėsi į teismą dėl R. B. paskirtos administracinės nuobaudos – viešųjų darbų pakeitimo į baudą. Nurodo, kad siuntimas R. B. atlikti paskirtus viešuosius darbus įteiktas 2018 m. balandžio 26 d. R. B. neatvyko atlikti viešųjų darbų į Panevėžio rajono savivaldybės administracijos, (duomenys neskelbtini) ir nepateikė jokios informacijos apie priežastis, dėl kurių jis negali atlikti 240 valandų viešųjų darbų, todėl tai laikoma vengimu atlikti paskirtus viešuosius darbus.
Motyvuojamoji dalis
Teikimas tenkinamas.
ANK 37 straipsnio 4 dalyje yra numatyta, kad jeigu asmuo vengia atlikti viešuosius darbus, teismas ar administracinio nusižengimo bylą ne teismo tvarka išnagrinėjusi institucija (pareigūnas) savo nutarimu neatliktus viešuosius darbus pakeičia bauda pagal šio straipsnio 2 dalyje nustatytą santykį. Pakartotinai bauda viešaisiais darbais nekeičiama.
Iš teismui pateiktų duomenų matyti, kad R. B. Panevėžio apylinkės teismo 2018 m. kovo 2 d. nutarimu buvo įpareigotas per 6 mėnesius atlikti 240 valandų trukmės viešuosius darbus. 2018 m. balandžio 26 d. R. B. buvo įteiktas siuntimas atlikti paskirtus viešuosius darbus, nurodant jam iki 2018 m. gegužės 10 d. atvykti į Panevėžio rajono savivaldybės administraciją, (duomenys neskelbtini) adresu, (duomenys neskelbtini). Įteikiant siuntimą atlikti paskirtus viešuosius darbus, R. B. pasirašytinai buvo įspėtas, kad jo neatvykimas į nurodytą įstaigą iki siuntime nurodytos datos be pateisinamų priežasčių, taip pat kitoks vengimas atlikti viešuosius darbus, sąlygos viešųjų darbų pakeitimą bauda. Taip pat R. B. įpareigotas esant neatvykimą atlikti viešuosius darbus pateisinančioms priežastims, apie tai pranešti viešųjų darbų atlikimo organizatoriui.
Nepaisant aukščiau nurodytų įpareigojimų, taip pat tos aplinkybės, kad teismas 2018 m. kovo 2 d. nutarime, sprendžiant baudos pakeitimo viešaisiais darbais klausimą, atsižvelgė į paties R. B. prašymą skirti jam viešųjų darbų bausmę, R. B. nei iki jam išduotame siuntime atlikti paskirtus viešuosius darbus nustatytos datos, nei per visą viešiesiems darbams atlikti nustatytą laikotarpį neatvyko į viešųjų darbų atlikimo vietą ir iki šios dienos jis neišdirbo teismo jam skirtų 240 valandų trukmės viešųjų darbų. Apie jo neatvykimą pateisinančias priežastis R. B. viešųjų darbų atlikimo organizatoriui nepranešė ir jas patvirtinančių duomenų nepateikė.
Esant minėtoms aplinkybėms darytina išvada, kad R. B. sąmoningai, piktybiškai vengia atlikti viešuosius darbus, todėl yra pagrindas šią nuobaudą pakeisti į baudą. Tokiu būdu teikimas tenkintinas ir R. B. paskirta viešųjų darbų bausmė keistina į baudą, skaičiuojant vieną viešųjų darbų valandą už penkis eurus baudos (ANK 37 straipsnio 2 dalis).
Rezoliucinė dalis
Teismas, vadovaudamasis Lietuvos Respublikos administracinių nusižengimų kodekso 37 straipsnio 2, 4 dalimis, 636, 646, 680 straipsniais,
nutaria:
Panevėžio apskrities vyriausiojo policijos komisariato Panevėžio miesto ir rajono policijos komisariato teikimą tenkinti.
Panevėžio apylinkės teismo 2018 m. kovo 2 d. nutarimu administracinio nusižengimo byloje Nr. (duomenys neskelbtini) R. B., asmens kodas (duomenys neskelbtini) paskirtą neatliktą administracinę nuobaudą – 240 valandų trukmės viešuosius darbus – pakeisti 1200 Eur (vieno tūkstančio dviejų šimtų eurų) bauda.
Išaiškinti, kad administracinėn atsakomybėn traukiamas asmuo baudą turi sumokėti ne vėliau kaip per 40 kalendorinių dienų nuo šio nutarimo išsiuntimo ar išdavimo jam dienos, o apskundus nutarimą skirti baudą, – ne vėliau kaip per 40 kalendorinių dienų nuo nutarties, kuria skundas nepatenkintas, išsiuntimo ar išdavimo dienos. Bauda mokama į Valstybinės mokesčių inspekcijos prie Lietuvos Respublikos finansų ministerijos, įmonės kodas (duomenys neskelbtini), biudžeto pajamų vieną iš surenkamųjų sąskaitų: Nr. (duomenys neskelbtini), esančią „Swedbank“ AB, arba Nr. (duomenys neskelbtini), esančią AB „Šiaulių bankas“, arba Nr. (duomenys neskelbtini), esančią UAB „Medicinos bankas“, įmokos kodas (duomenys neskelbtini). Mokėjimo pavedime (unikalaus mokėjimo kodo laukelyje) nurodyti administracinį nusižengimą identifikuojantį numerį ROIK: (duomenys neskelbtini).
Išaiškinti R. B., jog pakartotinai bauda viešaisiais darbais nekeičiama.
Nutarimas per 20 kalendorinių dienų nuo jo nuorašo išsiuntimo ar išdavimo dienos gali būti skundžiamas Panevėžio apygardos teismui, apeliacinį skundą paduodant per Panevėžio apylinkės teismo Panevėžio rūmus.
Teisėja Rita Dirkė

